Virallinen lehti nro C 292 , 21/09/1998 s. 0025



A4-0231/98 Päätöslauselma komission tiedonannosta neuvostolle, Euroopan parlamentille ja talous- ja sosiaalikomitealle Euroopan ja Aasian välisestä yhteistyöstrategiasta ympäristöalalla (KOM(97)0490 - C4-0039/98) Euroopan parlamentti, joka - ottaa huomioon komission tiedonannon (KOM(97)0490 - C4-0039/98), - ottaa huomioon Kiotossa joulukuussa 1997 pidetyn ilmastonmuutosta käsitelleen YK:n kokouksen, - ottaa huomioon Aasiaa sekä EU:n ja Aasian välisiä suhteita koskevat aikaisemmat päätöslauselmansa ja erityisesti ne, joissa käsitellään metsäpaloja ja ilman saastumista, - ottaa huomioon Yhdistyneiden Kansakuntien yleiskokouksen kesäkuussa 1997 pidetyn erityisistunnon (UNGASS), - ottaa huomioon ympäristöä käsitelleen Euro-Välimeri-ministerikokouksen, joka pidettiin marraskuussa 1977 Helsingissä, - ottaa huomioon Euroopan ja Aasian yhteistyöstrategian energia-alalla (KOM(96)0308), - ottaa huomioon ympäristö-, terveys- ja kuluttajansuojavaliokunnan mietinnön sekä taloudellisten ulkosuhteiden valiokunnan ja kehitys- ja yhteistyövaliokunnan lausunnot (A4-0231/98), A. katsoo, että tiedonannon päätavoitteena on luoda EU:n ja Aasian välinen rakentava, vastavuoroisuuteen ja tasa-arvoon perustuva yhteistyöstrategia, B. katsoo, että useimmat EU:n ympäristöongelmat aiheutuvat suuresta tavaroiden kulutuksesta toisin kuin Aasiassa, jossa monet ympäristöongelmat johtuvat köyhyydestä, C. ottaa huomioon, ettei Aasia ole homogeeninen kokonaisuus vaan koostuu erilaisista maista ja kulttuureista ja että Aasian maiden taloudet ovat eri kehitysvaiheessa; katsoo, että tässä yleisessä tilanteessa on otettava huomioon EU:n yksittäisten aasialaisten yhteistyökumppanien taloudelliset, sosiaaliset ja ympäristöön liittyvät erityispiirteet, D. katsoo, että ympäristöä, teollisuutta, kauppaa ja yhteiskuntaa koskevat näkökohdat on yhdistettävä tiedonannon tavoitteiden saavuttamiseksi, E. katsoo, että ympäristöongelmien julkinen tunnustaminen molemmilla alueilla on välttämätöntä tämän yhteistyöstrategian onnistumiseksi, F. katsoo, että ympäristökysymykset ovat luonteeltaan julkisia, koska ne eivät ole vain ympäristöongelmia vaan myös yhteiskunnallisia ongelmia, G. katsoo, että hallituksesta riippumattomien järjestöjen osallistuminen yhteistyön suunnitteluun on hyvin tärkeätä, H. katsoo, että yhteistyöstrategian yhtenä tavoitteena on ratkaista ympäristöongelmia maailmanlaajuisesti ja paikallisesti, I. ottaa huomioon, että jatkuvat metsäpalot ovat johtaneet trooppisen sademetsän tuhoutumiseen ja vakaviin ympäristövahinkoihin, J. ottaa huomioon, että komission keskittyminen vientipainotteisiin teollistuviin maihin on valitettavaa, ja on sitä mieltä, että strategiaan olisi pyrittävä aktiivisesti sisällyttämään Etelä-Aasian kehitysmaat nykyistä laajemmin; 1. Suhtautuu myönteisesti komission tiedonantoon Euroopan unionin ja Aasian välisestä ympäristöalan yhteistyöstrategiasta, jonka tavoitteena on saada tehokkaan yhteistyön avulla aikaan kestävä kehitys; korostaa, että luonnostellun yhteistyöstrategian yhteydessä on valotettava sitä, miten Aasia voi osallistua tasavertaisesti tähän yhteistyöhön; 2. On komission tavoin huolissaan Aasiassa esiintyvän köyhyyden laajuudesta, mutta on yllättynyt siitä, ettei tähän ole kiinnitetty enemmän huomiota komission tiedonannossa; 3. Korostaa, että laaja köyhyys pahentaa ympäristöongelmia; vaatii, että ympäristöystävällisen maatalouden ja maaseudun ansiomahdollisuuksien edistämistä jatketaan; 4. On samaa mieltä tiedonannossa korostetuista periaatteista, mutta ihmettelee, että komissio ei itse keskity enempää konkreettisiin ehdotuksiin; haluaa korostaa toimia, joihin komission on ryhdyttävä yhteistyön onnistumisen varmistamiseksi; 5. Toivoo, että sitouduttaisiin voimakkaammin ponnistelemaan kaikilla politiikan aloilla ilmastonmuutoksen torjumiseksi ja luotaisiin selkeä yhteys näiden ponnistelujen ja Kiotossa hyväksyttyjen puhtaan tekniikan ohjelmien ja tekniikansiirto-ohjelmien välille; 6. Korostaa, että EU:n ja Aasian välisen yhteistyön tulisi auttaa aktiivisesti Aasian maita, jotta nämä voivat täyttää kansainvälisistä sopimuksista, kuten Agenda 21 -asiakirjasta, biologista monimuotoisuutta koskevasta yleissopimuksesta, Montrealin pöytäkirjasta, jne., johtuvat velvoitteet; 7. Toteaa, että ohjelmat, toimenpiteet ja aloitteet eivät juurikaan tavoita väestön köyhimpiä osia, ja kehottaa sen vuoksi luomaan erityisiä aloitteita, jotka ottavat näiden ihmisten mahdollisuudet ja tarpeet erityisesti huomioon; 8. Korostaa, että Euroopan investointipankilla (EIP) olisi oltava selkeä toimiensa ympäristövaikutuksia koskeva strategia; 9. Pitää välttämättömänä, että EU:n yhtiöt noudattavat yhtenäisiä, korkeatasoisia ympäristönormeja, toimivatpa ne sitten Aasiassa tai Euroopassa; katsoo, että ympäristömääräysten tulisi olla menettelytapasääntöjä, jotka sisältävät ne standardit, joita EU:n yritysten olisi noudatettava toimiessaan Aasiassa; 10. Korostaa, että nykyiset EU:ta ja Aasiaa yhdistävät verkot ovat yhteistyön osa, ja pyytää komissiota selvittämään, miten sellaisia ohjelmia kuin Asia-Urbsia, Asia-Investia, monenvälisiä ympäristösopimuksia ja voimassa olevia yhteistyösopimuksia voidaan käyttää strategian tukemiseen; 11. Pitää myönteisenä sitä, että ASEM II -kokouksessa Lontoossa 3. ja 4. huhtikuuta 1998 otettiin joitakin varovaisia askelia ympäristökysymysten sisällyttämiseksi muihin politiikan aloihin, mutta pitää samanaikaisesti valitettavana sitä, että ympäristölle ei annettu enemmän painoa ja että sitä ei tarkasteltu joidenkin politiikan alojen yhteydessä; korostaa, että ympäristökysymyksiä olisi tulevaisuudessa edelleen käsiteltävä tärkeimmillä Euroopan ja Aasian yhteisillä foorumeilla, kuten ASEMissa ja ASEANissa; 12. Pyytää komissiota laatimaan suunnitelmia, joilla tuetaan Aasian kansallisen, alueellisen ja paikallisen hallinnon voimavarojen kasvattamista ympäristöhallinnon toteuttamiseksi ja paikallisten Agenda 21 -toimien rohkaisemiseksi; 13. Korostaa, että on välttämätöntä tukea Aasian maiden hallituksia hallinnollisten puutteiden poistamisessa ja luoda tarpeellisin koulutustoimenpitein tehokas ympäristöhallinto; korostaa lisäksi yhteistyöhön osallistuvien Aasian valtioiden keskinäisen kokemustenvaihdon suurta merkitystä; katsoo lisäksi, että on välttämätöntä, että yhteistyössä käytetään hyväksi olemassa olevista ohjelmista - esimerkiksi EU:n ja Kiinan ympäristöhallintoyhteistyöohjelmasta (EMCP) - saatuja kokemuksia; 14. Katsoo, että naisiin olisi kohdistettava erityistä huomiota, koska ympäristön kestävän kehityksen aikaansaamisessa naisten osuus on ratkaisevan tärkeä; 15. Pyytää komissiota perustamaan hallituksista riippumattomista järjestöistä, akateemisista laitoksista, paikallisviranomaisista sekä EU:n ja Aasian virkamiehistä koostuvia työryhmiä, joiden olisi pyrittävä varmistamaan yhteistyöstrategian onnistuminen; korostaa, että hallituksista riippumattomien järjestöjen ja paikallisten järjestöjen saaminen mukaan on strategian suunnittelun ja toteutuksen kannalta olennaisen tärkeää; 16. Korostaa, että vaikka tämän yhteistyön rahoitusta on määrä tukea julkisista varoista, rahoitus perustuu suurelta osin yksityisiin varoihin; uskoo kuitenkin, ettei strategiaa voida toteuttaa menestyksellisesti, ellei EU sitoudu osallistumaan rahoitukseen; 17. Hyväksyy sen, että yhteistyön ensisijaiset tavoitteet määritellään komission esittämien kriteerien mukaisesti; korostaa, että on välttämätöntä keskittää EU:n ja Aasian välisen, INCO-DC-ohjelman puitteissa tehtävän tieteellisen ja teknisen yhteistyön varat ensisijaisesti edellä mainittujen keskeisimpien alojen toimiin; 18. Korostaa, että on välttämätöntä arvioida jatkuvasti ohjelmia ja hankkeita kaikissa valmistelu-, valinta- ja toteutusvaiheissa, ja pitää tässä yhteydessä myönteisenä sitä, että ympäristöpolitiikan tulosten arvioinnissa käytetään järjestelmällisesti sopivia menettelyjä; 19. Korostaa, että on tärkeää välttää Euroopan unionin tuen myöntämistä hankkeille tai ohjelmille, joilla on suora kielteinen vaikutus biologiseen monimuotoisuuteen; pyytää, että ympäristövaikutuksia arvioivissa tutkimuksissa otetaan biologinen monimuotoisuus huomioon; 20. Katsoo, että olisi tehokkaampaa koota kaikki ympäristöön ja Aasian kanssa tehtävään yhteistyöhön liittyvät talousarvion kohdat yhdeksi puiteohjelmaksi; 21. Korostaa, että veden saastuminen on Aasian vakavin ympäristöongelma, joka aiheuttaa yli 500 000 pikkulapsen kuoleman vuodessa; 22. Painottaa, että kestävien energialähteiden kehittämisen olisi oltava strategian olennainen osa; korostaa myös, että uusiutuvaan energiaan liittyvän teknologian siirto Aasiaan on tärkeää sekä ympäristönsuojelun ja Aasian energiasektorin uudenaikaistamisen että EU:n yritysten vientimahdollisuuksien kannalta; kehottaa sen vuoksi yhteistoimintaan EU:n ja Aasian välisessä energia- ja ympäristöalan yhteistyössä; 23. Korostaa, että ilman saastuminen aiheuttaa myös vaikeita terveysongelmia ja että hiukkas- ja rikkidioksidipäästöt Aasian kaupungeissa ovat maailman korkeimpia; kiinnittää huomiota siihen, että vaikka Aasian osuus maailman kasvihuoneilmiötä aiheuttavien kaasujen päästöistä oli 20 prosenttia vuonna 1985, sen odotetaan nousevan 25 - 30 prosenttiin vuoteen 2000 mennessä; 24. Pyytää komissiota vaikuttamaan siihen, että ympäristöongelmat tiedostetaan nykyistä paremmin sekä Euroopassa että Aasiassa; 25. Pyytää komissiota arvioimaan Euroopan ja Aasian yhteistyöstrategiaa ympäristöalalla kolmen vuoden kuluttua ja esittämään kertomuksen Euroopan parlamentille ja neuvostolle; 26. Pyytää Euroopan unionia asettamaan Aasian maiden kanssa tekemilleen rahoitussopimuksille ympäristöhallintoa koskevia ehtoja ja kiinnittämään tällöin erityistä huomiota biologisen monimuotoisuuden ja trooppisten metsien hallintoon ja asiaan liittyvään (kansalliseen), lainsäädäntöön, jossa määritellään biologiseen monimuotoisuuteen liittyvän henkisen omaisuuden omistus; pyytää Euroopan unionia korostamaan tällaisia lainaehtoja neuvotellessaan monenvälisten instituutioiden, kuten Maailmanpankin ja Kansainvälisen valuuttarahaston, kanssa; 27. Toivoo, että kiinnitetään enemmän huomiota Indonesian jatkuviin metsäpaloihin, ja pitää tärkeänä sitä, että Kansainvälinen trooppisen puun järjestö (International Tropical Timber Organization, ITTO) laatii vastuullisen metsähallinnon kriteerit; pyytää uudelleen, että Aasian hallitukset ottavat huomioon alueidensa herkän ympäristötasapainon, alkuperäiskansojen oikeudet sekä metsäpalojen aiheuttaman vakavan terveysuhan; 28. Ilmaisee jälleen syvän huolestuneisuutensa siitä, että biologinen monimuotoisuus on nopeasti katoamassa ekologisesti kestämättömien metsänhoitomenetelmien vuoksi; kehottaa asianosaisia sopimaan mahdollisimman pian luotettavasta kestävän metsänhoidon sertifiointijärjestelmästä; 29. Pitää välttämättömänä, että EU:n ponnisteluja, jäsenvaltioiden toimia ja Aasian valtioiden toimenpiteitä koordinoidaan unohtamatta myöskään yksityissektorilla tehtävää yhteistyötä; 30. Katsoo, että ympäristöalan tutkimuksen ja tekniikan kehittäminen hyödyttäisi suuresti sekä Aasiaa että Eurooppaa; 31. Korostaa pienten ja keskisuurten teollisuusyritysten suurta merkitystä monissa Aasian maissa ja niiden yritysten vaikutusta ympäristöön; korostaa, että tarvitaan tiedotuspolitiikkaa ja toimenpiteitä (esimerkiksi seminaareja ja pk-yritysten kotimaan antamaa rahoitustukea), jotta voidaan auttaa näitä pk-yrityksiä toteuttamaan ympäristötoimia; 32. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.